**ҮЙЛДВЭРЛЭЛ, ТЕХНОЛОГИЙН ПАРКИЙН ЭРХ ЗҮЙН**

**БАЙДЛЫН ТУХАЙ /ШИНЭЧИЛСЭН НАЙРУУЛГА/**

**ХУУЛИЙН ТӨСЛИЙН ТАНИЛЦУУЛГА**

Төрөөс үйлдвэрлэлийг хөгжүүлэх бодлогын хүрээнд гадаад зах зээлд өрсөлдөх чадвартай экспортын бүтээгдэхүүний үйлдвэрлэлийг дэмжих, оюуны багтаамж өндөртэй технологийг хөгжүүлэх, бүс нутгийн тогтвортой хөгжлийг хангахад дэмжлэг үзүүлэх, дэлхийн зах зээлд Монгол Улсын оролцоог нэмэгдүүлэх зорилгоор Улсын Их Хурлын 2003 оны 54 дүгээр тогтоолоор “Үйлдвэрлэл, технологийн парк байгуулж, хөгжүүлэх үндсэн чиглэл”-ийг баталсан. Түүнчлэн Улсын Их Хурлын 2008 оны 12 дугаар тогтоолоор “Монгол Улсын мянганы хөгжлийн зорилтод суурилсан Үндэсний хөгжлийн цогц бодлого”-ыг баталж, тус бодлогын баримт бичгийн 5.4-т “Үйлдвэрлэл, технологийн паркуудын үйл ажиллагааг жигдрүүлж, бүс нутгуудад экспортын баримжаатай үйлдвэрлэл, үйлчилгээг өргөтгөх” зорилтыг дэвшүүлж байсан.

Үйлдвэрлэл, технологийн паркийн эрх зүйн орчин, хөрөнгө оруулалт, татварын таатай орчинг бий болгох, улмаар гадаад, дотоодын хөрөнгө оруулалтыг татаж, шинээр ажлын байрыг бий болгох, нарийн технологид суурилсан нэмүү өртөг шингэсэн бүтээгдэхүүний үйлдвэрлэлийг нэмэгдүүлэх, гадаад зах зээлд өрсөлдөх чадварыг сайжруулах зорилгоор дээр дурдсан бодлогын баримт бичгүүдэд үндэслэн Улсын Их Хурлаас “Үйлдвэрлэл, технологийн паркийн эрх зүйн байдлын тухай хууль”-ийг 2009 онд баталсан.

Хууль хэрэгжиж эхлээд 10 гаруй жил өнгөрсөн боловч өнөөг хүртэл бүрэн хүчин чадлаараа ажиллаж байгаа үйлдвэрлэл, технологийн парк байхгүй байгаа нь хуулийн хэрэгжилт хангалтгүй байгааг илтгэж байна.

 Улсын Их Хурлын Тамгын газраас Үйлдвэрлэл, технологийн паркийн эрх зүйн байдлын тухай хуулийн хэрэгжилтэд үр дагаврын үнэлгээ хийсэн.

Тус үнэлгээнд “Засгийн газар паркийн үйл ажиллагааг хөгжүүлэх, санхүүжилтийн эх үүсвэрийг бүрдүүлэх, хөрөнгө оруулалт татах зорилгоор үнэт цаас гаргах, хөнгөлөлттэй зээлд хамруулах, хөрөнгийн баталгаа гаргах зэрэг хуульд заасан чиг үүргээ хангалттай хэрэгжүүлж чадахгүй байгаа нь хууль хэрэгжихгүй байх шалтгаан болж байна. Парк хөгжих гол үндэс нь дэд бүтцийн бүтээн байгуулалт бөгөөд дэд бүтцийн санхүүжилтийг шийдвэрлэхгүйгээр дараагийн хөгжлийн асуудлыг хөндөх боломжгүй юм. Бүрэн хүчин чадлаараа ажиллаж байгаа парк одоогоор байхгүй байгаа гол шалтгаан нь дэд бүтцийн бүтээн байгуулалтад шаардагдах төсөв, санхүүжилтийн эх үүсвэр тодорхойгүй байгаатай холбоотой юм. Иймд хэрэгжилт хангалтгүй учир хуулийг шинэчлэн найруулах шаардлагатай” гэж дүгнэжээ.[[1]](#footnote-1)

 Хууль батлагдсанаас хойших хугацаанд Засгийн газраас 11 хуулийн этгээдэд паркийн үйл ажиллагаа эрхлэх тусгай зөвшөөрөл олгосон боловч өнөөгийн байдлаар 7 паркийн үйл ажиллагаа нь эхлэл төдий, хөрөнгө оруулалт татаж чадаагүй байна. Энэ нь хөрөнгө оруулалт татах, бизнес эрхлэх тогтвортой орчин бүрдээгүй, паркийн дэд бүтэц, бүтээн байгуулалтын санхүүжилтийг шийдвэрлэж чадаагүй, паркийн үйл ажиллагаа эрхлэх тусгай зөвшөөрлийг 5 хүртэл жилийн хугацаагаар олгохоор хуульчилсан нь хөрөнгө оруулагчид урт хугацаанд хөрөнгө оруулах боломжийг хязгаарлах, болгоомжлол төрүүлэх, хөрөнгө оруулалтыг удаашруулах шалтгаан болсонтой холбоотой.

Дээрх шаардлагуудын үүднээс Үйлдвэрлэл, технологийн паркийн эрх зүйн байдлын тухай хуулийг шинэчлэн боловсруулах шаардлагатай гэж үзсэн.

Түүнчлэн, хуулийн төслийг шинэчлэн боловсруулахтай холбогдуулан бусад орны эрх зүйн зохицуулалт, туршлагыг судалж үзлээ. Үүнд:

 **1.БНХАУ-д** Аж үйлдвэрийн парк нь ихэвчлэн томоохон хотын гадна байрладаг, 2500-10000 акр газрыг хамардаг бөгөөд зам гүүр, усан хангамжийн систем, бохир усны шугам, цахилгаан станц, зэрэг дэд бүтэц бүхий мастер төлөвлөгөө нь хийгдсэн цогцолбор байдаг. Паркууд дараах зарчмаар хөрөнгө оруулалт татаж, үйл ажиллагаа явуулдаг.

“Нэг талаар хөрөнгө оруулж, бүтээн байгуулах, нөгөө талаар хөрөнгө оруулалт татаж, үйл ажиллагаа явуулах” гэсэн зарчмыг баримталдаг. Энэ хүрээнд эхний ээлжид дэд бүтэц, үйлдвэрийн болон бизнес офиссын барилга барьж түүнийгээ аж ахуйн нэгжүүдэд түрээслүүлдэг. Дараа нь үйлдвэрийн газраа худалдах хэлбэрээр хөрөнгө оруулалт татаж, бүтээн байгуулалт хийдэг.

Хүнд үйлдвэрийг түшиглэсэн аж үйлдвэрийн паркийг олноор байгуулсан. “1 хүнд үйлдвэр 1 аж үйлдвэрийн парк” гэсэн зарчмаар хөгжиж байна.

**2.Украин Улс-**д аж үйлдвэрийн паркийг 30 жилээс багагүй хугацаанд 15 га-аас багагүй, 700 га-гаас ихгүй газарт байгуулахаар хуульчилсан байна. Төрийн болон хувийн өмчийн газар дээр парк байгуулж болно. Паркийн удирдлага компани нь паркийн газрыг Украины газрын хууль тогтоомжид нийцүүлэн түрээслүүлэх эрхтэй. Паркийн бүсэд нэг эдэлбэр газрын төлөө хоёр болон түүнээс олон оролцогч санал тавьж байгаа тохиолдолд удирдлага компани паркийн үзэл баримтлалд нийцүүлэн сонгон шалгаруулалтыг зохион байгуулна.

**3.Тайландын Хаант Улс**-д аж үйлдвэрийн паркийн асуудал хариуцдаг газар нь аж үйлдвэрийн паркийн газрыг эзэмших, худалдан авах, үнийг тогтоох эрхтэй. Аливаа хуулийн этгээд аж үйлдвэрийн паркийн газар хуваарилалт хийхдээ Тайландын аж үйлдвэрийн паркийн газраас зөвшөөрөл авна. Зөвшөөрөл олгох журмыг Зөвлөл батална. Аж үйлдвэрийн бизнес эрхлэгч, худалдаачид аж үйлдвэрийн парк, чөлөөт бүсэд газар өмчилж болно. Аж үйлдвэрийн паркийн газрыг гадаадын иргэнд өмчлүүлж болно.

Аж үйлдвэрийн паркийн дэд бүтцийн асуудлыг Тайландын аж үйлдвэрийн паркийн асуудал эрхэлсэн газар хариуцна.

**4.ХБНГУ-**д үйлдвэрлэл, технологийн паркууд олноор байгуулагдсан боловч нэг талаас тэдэнд эдийн засгийн болон эрх зүйн тусгай нөхцөл олгоогүй, нөгөө талаас тэдгээр нь чөлөөт зах зээлийн зарчмаар ажиллаж буй хувийн хэвшлийн аж ахуй нэгжийн хэлбэртэй байгаа нь эрх зүйн тухайлсан орчин үүсэх хэрэгцээ шаардлагыг үгүйсгэж байна. Иймээс паркуудын үйл ажиллагаатай холбогдон үүсэх харилцааг холбогдох салбарын хууль тогтоомжуудаараа зохицуулаад явдаг. Харин аж үйлдвэрийн бодлогын хүрээнд төрөөс зохих дэмжлэгийг үзүүлдэг байна. Үйлдвэрлэл, технологийн паркийн эрх зүй орчин дахь нэг анхааран авч үзэх асуудал нь байгаль орчин, хүрээлэн буй орчинд үзүүлэх хортой нөлөөллөөс хамгаалах, хог хаягдлыг зайлуулах, хоргүйжүүлэх, үйлдвэрлэлийн ослоос урьдчилан сэргийлэхтэй холбогдсон харилцааг зохицуулсан эрх зүйн зохицуулалтуудын онцлог юм. Энэ талаарх ХБНГУ-ын хууль тогтоомжийн зохицуулалтууд, стандартууд сайтай байсан.

ХБНГУ-ын паркийн талаарх төрийн бодлого, эрх зүйн зохицуулалтын дараах сайн туршлагууд байна. Үүнд:

* Байгаль орчин, хүрээлэн буй орчныг хамгаалах, хог хаягдлыг боловсруулах, зайлуулах эрх зүйн зохицуулалт, стандартууд.
* Судалгаа хөгжлийн талаар баримталж буй төрийн бодлого, зохицуулалтыг нь нарийвчлан судалж, авч хэрэгжүүлэх.
* Үйлдвэрлэл, технологийн паркийг байгуулах, ажиллуулах нөхцөлийг үндсэнд нь хувийн хэвшлийн мэдэлд үлдээж, чөлөөт өрсөлдөөнт зах зээлийн зарчмаар ажиллуулж, төрөөс гагцхүү үйл ажиллагааны хүрээ хязгаар, нөхцөл боломжийг нь хууль тогтоомжийн зохицуулалтаар бүрдүүлж буй хандлагыг авч үзэх.
* Инновацийг хөгжүүлэх, инноваци бүхий аж ахуйн нэгжүүдийг үүсгэн байгуулах эрхлэлтийн хөрөнгийн санхүүжилт, өсөлт хөгжилтөд үзүүлж буй төрийн дэмжлэгийн арга, хэлбэрээс суралцах.

**5.Бүгд Найрамдах Молдова Улс**-д аж үйлдвэрийн паркийг 30 жилээс багагүй хугацаанд 5 га-аас багагүй талбайд байгуулахаар хуульчилсан байна. Аж үйлдвэрийн паркийн үйлдвэрлэл, техникийн дэд бүтцийг бүс нутгийн хөгжлийн агентлаг санхүүжүүлдэг.

Аж үйлдвэрийн паркийг хөгжүүлэгч компани нь дараах орлогын эх үүсвэртэй байна:

* Газрын болон үйлдвэрлэл-техникийн дэд бүтцийн объектын түрээсийн орлого
* Паркийн нэгж компанийн хураамжийн орлого
* Байнгын оршин суугчийн бүртгэлийн хураамжийн орлого
* Паркийн нэгжүүдэд үзүүлэх үйлчилгээний орлого
* Хандивын орлого
* Бусад орлого

Төлбөр болон хураамжийг Засгийн газар болон орон нутгийн захиргааны байгууллагын шийдвэрээр тогтооно.

Үүнээс дүгнэж үзэхэд үйлдвэрлэл, технологийн паркт үзүүлэх төрийн дэмжлэг, паркийн газрыг эзэмших, ашиглахтай холбоотой зохицуулалт, паркийн удирдлага, нэгжийн эрх үүргийн талаарх нарийвчилсан зохицуулалтыг хуульчлах шаардлагатай байна.[[2]](#footnote-2)

Хуулийн төслөөр үйлдвэрлэл, технологийн паркийн эрх зүйн үндсийг тодорхойлж, түүнийг байгуулах, паркийн зорилго болон төрлийг тогтоох, паркийн удирдлага, зохион байгуулалт, үйл ажиллагаа, түүнд төрөөс үзүүлэх дэмжлэг, хяналтын тогтолцоотой холбогдсон харилцааг зохицуулах бөгөөд хуулийн төсөл 6 бүлэг, 20 зүйлтэй байна.

Нэгдүгээр бүлэгт хуулийн зорилт, хууль тогтоомжийн үйлчлэх хүрээ, нэр томьёоны тодорхойлолт, парк байгуулах зорилго, зарчим төрлийг зохицуулсан;

Хоёрдугаар бүлэгт паркийн талаарх төрийн болон нутгийн өөрөө удирдах байгууллагын бүрэн эрхийг тодорхойлсон;

Гуравдугаар бүлэгт паркийн үйл ажиллагаа эрхлэх тусгай зөвшөөрлийг олгох, сунгах, түдгэлзүүлэх, сэргээх, хүчингүй болохтой холбоотой харилцааг тусгасан;

Дөрөвдүгээр бүлэгт паркийн удирдлага, нэгжийн эрх зүйн байдал, үйл ажиллагааны талаар тусгасан;

Тавдугаар бүлэгт паркт тавигдах шаардлага болон төрөөс үзүүлэх дэмжлэгийн талаар тусгасан;

Зургадугаар бүлэгт паркийн үйл ажиллагаанд хориглох зүйл, хууль зөрчигчдөд хүлээлгэх хариуцлагын зохицуулалтыг тусгаж, хууль хүчин төгөлдөр болох хугацааг заасан.

Хуулийн төсөлтэй холбогдуулан Аж ахуйн нэгжийн орлогын албан татварын тухай, Хүн амын орлогын албан татварын тухай, Ажиллах хүч гадаадад гаргах, гадаадаас ажиллах хүч мэргэжилтэн авах тухай, Газрын тухай зэрэг 13 хуульд нэмэлт, өөрчлөлт оруулах тухай хуулийн төсөл, Монгол Улсын Их Хурлын тогтоолын төсөл нэгийг тус тус боловсрууллаа.

Үйлдвэрлэл, технологийн паркийн эрх зүйн байдлын тухай хууль /шинэчилсэн найруулга/-ийн төсөл батлагдсанаар паркийн үйл ажиллагааг удирдан зохицуулах асуудал нэгдсэн бодлого төлөвлөлттэй болж, үйлдвэрлэлийн хүчин зүйлсийг тодорхой байршилд төвлөрүүлэн, дэд бүтцийн төвлөрсөн хангамж бий болж, паркийн үйл ажиллагаанд төрөөс бодлогын болон бусад шаардлагатай дэмжлэгийг үзүүлэх хууль эрх зүйн орчин бүрдэх юм. Түүнчлэн, хөрөнгө оруулалт татах эрх зүйн таатай орчин бий болж, гадаад дотоодын хөрөнгө оруулалт нэмэгдэх, сургалт, судалгаа, шинжилгээний үр дүнг үйлдвэрлэлд нэвтрүүлэх, шинэ дэвшилтэт техник технологийг нэвтрүүлж нутагшуулах, технологийн тасралтгүй хөгжлийг хангах үйл ажиллагааны талаарх зохицуулалтууд бий болж, үйлдвэрлэлийн үйл ажиллагаанд техник технологийн дэвшлийг ашиглах нөхцөл бүрдэх, үйлдвэрлэлийг цогцолбороор нь хөгжүүлснээр бүс нутгийн нийгэм, эдийн засгийн хөгжлийг түргэсгэх, дагалдах жижиг, дунд үйлдвэр, өрхийн үйлдвэрлэл, үйлчилгээ хөгжих ач холбогдолтой.

**ХУУЛИЙН ТӨСӨЛ САНААЧЛАГЧИД**

1. “Үйлдвэрлэл, технологийн паркийн эрх зүйн байдлын тухай хуулийн хэрэгжилтийн үнэлгээ”-ний эмхэтгэл [↑](#footnote-ref-1)
2. Улсын Их Хурлын Тамгын газраас хийсэн судалгаанаас [↑](#footnote-ref-2)